钦定古今图书集成/理学汇编/文学典/第006卷 > 容斋随笔 > 《连昌宫词》
## 钦定古今图书集成/理学汇编/文学典/第006卷 > 容斋随笔 > 《连昌宫词》

元微之、白乐天在唐元和、长庆间齐名。其赋咏天宝
时事，《连昌宫词》《长恨歌》皆脍炙人口，使读之者情性
荡摇，如身生其时，亲见其事，殆未易以优劣论也。然
《长恨歌》不过述明皇追怆贵妃始末，无他激扬，不若
《连昌词》有监戒规讽之意。如云：“姚崇、宋璟作相公，劝
谏上皇言语切长官，清平太守好拣选”，皆言由相公。
“开元之末姚宋死，朝廷渐渐由妃子。禄山宫里养作
儿，虢国门前闹如市。弄权宰相不记名，依稀忆得杨
与李。庙谟颠倒四海摇，五十年来作疮痏。”其末章及
“官军讨淮西，乞庙谋，休用兵”之语，盖元和十一二年
间所作，殊得风人之旨，非长恨比云。